KIRJALLINEN KYSYMYS E-2253/97 komissiolle esittäjä(t): Amedeo Amadeo (NI) (2. heinäkuuta 1997)

Aihe: Pienet ja keskisuuret yritykset ja käsityöammatit

Viite: Pienet ja keskisuuret yritykset ja käsityöammatit (CES 328/97.) Berliinissä (26. ja 27. syyskuuta 1994) pidetyn käsityöammattien eurooppalaisen konferenssin tulokset samoin kuin Pariisissa (19. ja 20. kesäkuuta 1995) ja Madridissa (16. ja 17. marraskuuta 1995) kokoontuneen pienten ja keskisuurten yritysten foorumin tulokset ansaitsevat tulla otetuksi valiokunnan huolelliseen tarkasteluun. Euroopan komissio valmistelee parhaillaan uutta toimintaohjelmaa pienten ja keskisuurten yritysten hyväksi, joka annettiin jo Madridissa joulukuussa 1995 pidetylle Eurooppa-neuvostolle, joka pyysi komissiota jatkamaan toimiaan tällä alalla.

Pyydän Euroopan komissiota huolehtimaan kyseisen ohjelman edistymisestä ja erityisesti yksinkertaistamaan hallinnon muodollisuuksia.

Komission jäsenen Christos Papoutsisin komission puolesta antama vastaus (4. syyskuuta 1997)

Parlamentin jäsenen mainitsemien useiden kertomusten jatkona on saavutettu laaja poliittinen yhteisymmärrys pienten ja keskisuurten yritysten (pk-yritysten) ratkaisevan tärkeästä tehtävästä kasvun ja työllisyyden edistämisessä yhteisössä. Madridissa kokoontuneen Eurooppa-neuvoston pk-yrityksiä koskevan selonteon ((CSE(95)2087 )) jälkeen komissio antoi ehdotuksensa kolmanneksi monivuotiseksi ohjelmaksi pk-yritysten hyväksi Euroopan unionissa 1997-2000 ((KOM(96)98 lopullinen )). Tämä monivuotinen ohjelma, jonka neuvosto hyväksyi 9. joulukuuta 1996 ((EYVL L 6, 10.1.1997. )), sisältää oikeudellisen ja talousarviota koskevan perustan komission pk-yrityksiin soveltamille erityisille menettelyille. Se on osa laajempaa yhtenäistä ohjelmaa pk-yritysten hyväksi ((KOM (96)329 lopullinen )), jolla pyritään parantamaan pk-yrityksiin vaikuttavien toimenpiteiden koordinointia ja tehostamaan Euroopan unionissa pk-yrityksille myönnettävien eri tukimuotojen yhteensovittamista sekä koordinoimaan entistä paremmin jäsenvaltioiden toimia pk-yritysten hyväksi.

Monivuotisessa ohjelmassakin määriteltyihin yhteisön yrityspolitiikan ensisijaisiin tavoitteisiin kuuluu jatkuva sitoutuminen yritysten toimintaympäristön parantamiseen ja yksinkertaistamiseen. Euroopan unionin kaikkien yritysten hallinnollisten menettelyjen vuotuisten kokonaiskustannusten arvioidaan olevan 150 000 ja 250 000 miljoonan ecun välillä. Komissio pyrkii näin ollen yhä lisäämään omaa osuuttaan hallintokulujen karsimiseen tähtäävässä toiminnassa ja parantamaan yhteisön sellaista lainsäädäntöä, joka vaikuttaa erityisesti pk-yritysten toimintaan. Ongelman ratkaisemiseksi toteutettavassa komission toiminnassa pyritään entistä tarkemmin arvioimaan vaikutuksia, joita EU:n lainsäädännöllä on liiketoimintaan. Pk-yritysten on määrä osallistua aiempaa aktiivisemmin lainsäädäntöehdotusten valmisteluun, ja tarpeen mukaan apuna käytetään yhä useammin myös kustannustehokkuus- ja kustannushyötyanalyysejä. Lisäksi yritysten toimintaympäristön parantamista ja yksinkertaistamista käsittelevän ryhmän toimintaa jatketaan pyrkimyksenä edistää entistä yksinkertaisempaan hallintoon ja lainsäädäntöön liittyvien parhaiden käytäntöjen vaihtoa käytännöistä yhteisön tasolla ja jäsenvaltioissa sekä parannetaan yhteisön tasolla toteutettavien toimien koordinointia, jotta pk-yritykset voisivat täysimääräisesti osallistua niille suunnattuihin ohjelmiin esimerkiksi yhteisön tutkimuksen ja teknologisen kehityksen (TTK) alalla.

Komissio antoi huhtikuussa 1997 jäsenvaltioille suosituksen 97/344/EY ((Komission suositus, annettu 22 päivänä huhtikuuta 1997, aloittavien yritysten toimintaolosuhteiden parantamisesta ja yksinkertaistamisesta - EYVL L 145, 5.6.1997 )), jossa määritellään parhaiksi havaitut käytännöt äskettäin perustettujen yritysten toimintaympäristön parantamiseksi ja yksinkertaistamiseksi sekä kansallisiin viranomaisiin liittyvät perustamisvaiheen toimenpiteet. Suosituksessa korostetaan erityisesti aloittavien yritysten hallinnollisen taakan keventämisen tarvetta sekä julkisviranomaisten entistä joustavampaa suhtautumista liiketoimintaan. Kyseiset toimet käsittävät yhden ainoan palvelupisteen perustamisen uusien yritysten rekisteröimiseksi sekä vain yhden rekisteröintikaavakkeen ja yhdenlaisen rekisterinumeroinnin käyttöönoton. Suosituksessa mainitaan lisäksi liiketoiminnan kannustaminen ensimmäisten toimintavuosien aikana siten, että verotukseen, sosiaaliturvaan ja tilastojen keruuseen liittyviä hallinnollisia menettelyjä parannetaan.

ÄskettäinAmsterdamissa kokoontunut Eurooppa-neuvosto vahvisti pyrkivänsä voimakkaasti tukemaan säädösten ja hallinnollisten määräysten yksinkertaistamista yhteisön lainsäädännön parantamiseksi ja eurooppalaisten liikeyritysten, erityisesti pk-yritysten, hallinnollisen taakan keventämiseksi. Komissiota kehotettiin perustamaan task force-työryhmä käsittelemään asiaa ja komissio pohtii parhaillaan tapaa, jolla se voisi vastata neuvoston kehotukseen. Task force-työryhmä soveltuisi tähän tarkoitukseen erittäin hyvin ja ryhmän puitteissa voitaisiin myös selventää komissiossa jo käynnistettyjä toimia erityisesti pk-yritysten ja käsityöalojen toimintaympäristön parantamiseksi.